b'\n_START_ARTICLE_\nTrichomonoz\xc4\x97\n_START_PARAGRAPH_\nTrichomonoz\xc4\x97 (angl. trichomoniasis) \xe2\x80\x93 lyti\xc5\xa1kai plintanti liga, kuri\xc4\x85 sukelia \xc5\xbeiu\xc5\xbeelinis pirmuonis \xe2\x80\x93 mak\xc5\xa1ties trichomona (lot. Trichomonas vaginalis).\n_START_SECTION_\nPrie\xc5\xbeastys\n_START_PARAGRAPH_\nInvazin\xc4\x97 trichomon\xc5\xb3 stadija yra trofozoitas. U\xc5\xbekrato \xc5\xa1altinis - trichomonoze sergantis \xc5\xbemogus. Pirmuonys parazituoja lytiniuose takuose, kur yra r\xc5\xabg\xc5\xa1ti aplinka (pH 5,2-6,2). Sveikas \xc5\xbemogus gali u\xc5\xbesikr\xc4\x97sti nesaugi\xc5\xb3 lytini\xc5\xb3 santyki\xc5\xb3 metu nuo trichomonoze sergan\xc4\x8dio individo, t. y. turint oralin\xc4\xaf, vaginalin\xc4\xaf arba analin\xc4\xaf kontakt\xc4\x85. Jei \xc4\xafvyksta apsikeitimas k\xc5\xabno skys\xc4\x8diais, yra tikimyb\xc4\x97 u\xc5\xbesikr\xc4\x97sti ir abipus\xc4\x97s masturbacijos metu. Per u\xc5\xbeter\xc5\xa1tus daiktus, buitinius reikmenis ar vanden\xc4\xaf (maudantis) trichomonomis u\xc5\xbesikre\xc4\x8diama itin retai, nes pirmuonis i\xc5\xa1orin\xc4\x97je aplinkoje greitai \xc5\xbe\xc5\xabva. Trichomonos greitai dauginasi u\xc5\xbekr\xc4\x97sto \xc5\xbemogaus organizme, jis tampa ligos suk\xc4\x97l\xc4\x97j\xc5\xb3 ne\xc5\xa1iotoju ir platintoju._NEWLINE_Egzistuoja ir \xc4\xafgimta ligos forma, kuomet trichomonoze serganti moteris perduoda lig\xc4\x85 vaisiui gimdymo metu.\n_START_SECTION_\nSimptomai ir ligos eiga\n_START_PARAGRAPH_\nMoterims trichomonoz\xc4\x97 gali sukelti vaginit\xc4\x85, kurio metu pastebimos putojan\xc4\x8dios baltos i\xc5\xa1skyros. Inkubacinis ligos periodas trunka 3-10 dien\xc5\xb3. \xc5\xaaminio vaginito atvejais b\xc5\xabna ry\xc5\xa1kus mak\xc5\xa1ties gleivin\xc4\x97s paraudimas, gausios \xc5\xbeuvies kvapo i\xc5\xa1skyros, kartais su kraujo priemai\xc5\xa1a. Ligon\xc4\x97s skund\xc5\xbeiasi nie\xc5\xbe\xc4\x97jimu, deginimo poj\xc5\xab\xc4\x8diu ir skausmu lytini\xc5\xb3 organ\xc5\xb3 srityje. U\xc5\xbedegiminiai procesai gali pasiekti gimdos kaklel\xc4\xaf, apimti vis\xc4\x85 duben\xc4\xaf._NEWLINE_Daugumai vyr\xc5\xb3 trichomonoz\xc4\x97 formuojasi be ry\xc5\xa1ki\xc5\xb3 klinikini\xc5\xb3 po\xc5\xbeymi\xc5\xb3 ta\xc4\x8diau u\xc5\xbesikr\xc4\x97tusieji \xc4\xaf invazijos \xc5\xa1altinis. Inkubacinis periodas yra 3-30 dien\xc5\xb3 Paskui pasirei\xc5\xa1kia uretritas, prostatitas ir kit\xc5\xb3 lyties organ\xc5\xb3 u\xc5\xbedegimai. Ligonis skund\xc5\xbeiasi \xc5\xa1lapimkanalio per\xc5\xa1t\xc4\x97jimu (skausmas \xc5\xa1lapinantis), \xc5\xa1lapime b\xc5\xabna p\xc5\xabling\xc5\xb3 i\xc5\xa1skyr\xc5\xb3.\n_START_SECTION_\nDiagnostika\n_START_PARAGRAPH_\nLaboratorijoje mikroskopu tiriamas ligonio i\xc5\xa1skyr\xc5\xb3 tepin\xc4\x97lis ir ie\xc5\xa1koma vegetatyvini\xc5\xb3 form\xc5\xb3. Diagnozuojama radus trofozoit\xc5\xb3 i\xc5\xa1skyrose arba \xc5\xa1lapime bei sperminiame skystyje. Tam tikrais atvejais gali b\xc5\xabti atliekamas pas\xc4\x97lis - parazitai gali b\xc5\xabti auginami dirbtin\xc4\x97je terp\xc4\x97je.\n_START_SECTION_\nGydymas\n_START_PARAGRAPH_\nInfekcija gydoma antibiotikais \xe2\x80\x93 metronidazoliu, trichopoliu. Gydant ir dvi paras po gydymo negalima vartoti alkoholio._NEWLINE_Pacientas laikomas pasveikusiu nuo trichomonoz\xc4\x97s, kai nejau\xc4\x8dia ligos po\xc5\xbeymi\xc5\xb3._NEWLINE_Sergan\xc4\x8diojo trichomonoze partneris tikrinamas d\xc4\x97l Trichomonas vaginalis ir kit\xc5\xb3 lyti\xc5\xa1kai plintan\xc4\x8di\xc5\xb3 infekcij\xc5\xb3 ir, nepriklausomai nuo tyrimo rezultat\xc5\xb3, gydomas atitinkamais vaistiniais preparatais.\n_START_SECTION_\nProfilaktika\n_START_PARAGRAPH_\nAsmenin\xc4\x97: lytini\xc5\xb3 santyki\xc5\xb3 metu naudoti barjerines apsaugos priemones. Rekomenduojama vengti atsitiktini\xc5\xb3 lytini\xc5\xb3 santyki\xc5\xb3, santykiavimo u\xc5\xbe pinigus; sistemingai tikrinti sveikat\xc4\x85 pas odos ir venerini\xc5\xb3 lig\xc5\xb3 specialistus (ypa\xc4\x8d vyrams)._NEWLINE_Visuomenin\xc4\x97: sergan\xc4\x8di\xc5\xb3j\xc5\xb3 trichomonoze ir j\xc5\xb3 u\xc5\xbesikr\xc4\x97timo \xc5\xa1altini\xc5\xb3 nustatymas bei gydymas; sanitarinis \xc5\xa1vietimas.\n_START_SECTION_\n\xc5\xa0altiniai ir nuorodos\n_START_PARAGRAPH_\n1. Autori\xc5\xb3 kolektyvas. \xe2\x80\x9eCitologijos ir parazitologijos pratybos\xe2\x80\x9c. Kaunas: KMU leidykla, 2005. 133 p._NEWLINE_2. Laima Molien\xc4\x97, Stasys Molis. \xe2\x80\x9e\xc5\xbdmogaus biologija ir sveikata, 9 kl.\xe2\x80\x9c_NEWLINE_3. Sveikas.lt apie Trichomonoz\xc4\x99'